# ޢިމްރާން މުޙައްމަދު ޢަލީ
އައްޝައިޚް ޑރ. ޢިމްރާން މުޙައްމަދު ޢަލީއަކީ ދިވެހިރާއްޖޭގެ ދީނީ ޢިލްމުވެރިއެކެވެ.
އައްޝައިޚް ޑރ. ޢިމްރާން މުޙައްމަދު ޢަލީ ދީނީ ތަޢުލީމު ޙާޞިލުކުރެއްވީ ސަޢޫދީ ޢަރަބިއްޔާގެ އަލްމަދީނަތުލް މުނައްވަރާގައި ހުންނަ އަލްޖާމިޢަތުލް އިސްލާމިއްޔާ (މަދީނާ އިސްލާމިކް ޔުނިވަރސިޓީ) އިންނެވެ. ތަޢުލީމު ޙާޞިލުކުރެއްވުމަށް އެ ޔުނިވަރސިޓީއަށް ވަޑައިގަތީ 2005ވަނަ އަހަރުގައެވެ. އެގޮތުން އެ ޔުނިވަރސިޓީގައި 2 އަހަރުދުވަހު ޢަރަބިބަހުގެ ތަޢުލީމު ޙާޞިލުކުރައްވައި، 2 އަހަރު ޘާނަވީ ތަޢުލީމުގައި ހޭދަކުރެއްވުމަށް ފަހު، ކުއްލިއްޔަތުއް ޝަރީޢާއިން ޑިގްރީ ޙާޞިލުކުރެއްވިއެވެ. އެއަށްފަހު ޢަޤީދާގެ ދާއިރާއިން މާސްޓަރސް ޙާޞިލުކުރެއްވިއެވެ. އަދި ހަމަ އެ ޔުނިވަރސިޓީން 2025ވަނަ އަހަރު ޢަޤީދާގެ ދާއިރާއިން ޕީއެޗްޑީ ޙާޞިލުކުރެއްވިއެވެ. ޕީއެޗްޑީގެ ތީސީސް ޚާއްޞަކުރައްވައިފައިވަނީ ފެމިނިޒަމްގެ ފިކުރު ދިވެހިރާއްޖޭގައި އޮތް ގޮތާ ބެހޭ ގޮތުންނެވެ. ޑރ. ޢިމްރާނަކީ މަދީނާ މަދީނާ އިސްލާމިކް ޔުނިވަރސިޓީން ޕީއެޗްޑީ ޙާޞިލުކުރެއްވި ދެވަނަ ދިވެހި ދަރިވަރެވެ.
އައްޝައިޚް ޑރ. ޢިމްރާން މުޙައްމަދު ޢަލީއަކީ ދިވެހިރާއްޖޭގައި ދީނީ ހޭލުންތެރިކަން އިތުރުކުރުމަށް މަސައްކަތްކުރާ ޖަމްޢިއްޔާއެއް ކަމަށްވާ ޖަމްޢިއްޔަތުއް ސަލަފުގެ ޢިލްމުވެރީންގެ މަޖިލީހުގެ މެންބަރެކެވެ. އަދި ދީނީ ދަޢުވަތު ފޯރުކޮށްދިނުމާއި ދީނީ ހޭލުންތެރިކަން އިތުރުކުރުމުގެ ދާއިރާގައި ޙަރަކާތްތެރިވެވަޑައިގަންނަވާ ބޭފުޅެއް ވެސް މެއެވެ.